DHOUSE วิ่งต่อ 3% จับตา 5 ปีรายได้พันลบ. ขึ้นแท่นผู้นำอสังหาฯแดนอีสาน
DHOUSE วิ่งต่อ 3% จับตา 5 ปีรายได้แตะ 1 พันลบ. ขึ้นแท่นผู้นำอสังหาฯแดนอีสาน
27 ต.ค. 2563

ผู้สื่อข่าวรายงานว่า ราคาหุ้น บริษัท ดีเฮ้าส์พัฒนา จำกัด (มหาชน) หรือ DHOUSE ณ เวลา 10.04 น. อยู่ที่ระดับ 0.63 บาท บวก 0.02 บาท หรือ 3.28% สูงสุดที่ระดับ 0.02 บาท ต่ำสุดที่ระดับ 0.62 บาท ด้วยมูลค่าการซื้อขาย 11.03 ล้านบาท

ด้านนายพงศ์พจน์ เลิศรุ้งพร ประธานเจ้าหน้าที่บริหาร DHOUSE เปิดเผยว่า พื้นฐานของธุรกิจยังคงแข็งแกร่ง และบริษัทยังคงมั่นใจภาพรวมผลการดำเนินงานจะเป็นไปตามเป้าหมายที่ตั้งไว้ โดยบริษัทตั้งเป้าหมายในช่วง 5 ปีจากนี้ (ปี 2564-2568) จะเป็นผู้นำในด้านการพัฒนาอสังหาริมทรัพย์ของภาคตะวันออกเฉียงเหนือ และตั้งเป้าหมายจะมีรายได้จากการโอนกรรมสิทธิ์อยู่ที่ระดับ 1,000 ล้านบาท ภายในปี 2568
โดยปัจจัยที่จะสนับสนุนการเติบโตของบริษัทมาจากอสังหาริมทรัพย์ภาคตะวันออกเฉียงเหนือที่มีโอกาสขยายตัวได้อีกมาก เนื่องจากหน่วยงานต่าง ๆ เริ่มกระจายตัวเข้ามาในส่วนภูมิภาคมากขึ้น เพื่อลดความหนาแน่นจากส่วนกลาง ส่งผลให้มีภาคแรงงานไหลตามเข้ามา
ทั้งนี้ โครงการอสังหาริมทรัพย์ในจังหวัดมหาสารคามมีสต๊อกคงค้างน้อย และมีอัตราดูดซับค่อนข้างดี อีกทั้งจังหวัดมหาสารคามยังเป็นศูนย์กลางการศึกษาในภาคตะวันออกเฉียงเหนือ และจังหวัดมหาสารคามยังเป็นตลาดอสังหาริมทรัพย์ที่มีการเติบโตเป็นอันดับ 5 ของภาคตะวันออกเฉียงเหนือ รองจากจังหวัดนครราชสีมา, จังหวัดขอนแก่น, จังหวัดอุบลราชธานี และจังหวัดอุดรธานี ซึ่งมีโอกาสการขยายตัวอีกมาก และ DHOUSE เป็นผู้พัฒนาอสังหาริมทรัพย์รายใหญ่ในจังหวัดมหาสารคาม ด้วยส่วนแบ่งทางการตลาด (Market share) ในปี 2562 อยู่ที่ 10% จากมูลค่าตลาดรวมอยู่ที่ประมาณ 1,200-1,300 ล้านบาท
ขณะที่ในปี 2563 บริษัทตั้งเป้าหมายรักษารายได้รวมให้อยู่ในระดับเดียวกับปี 2562 ที่ผ่านมา ซึ่งมีรายได้รวม 141.82 ล้านบาท ส่วนผลการดำเนินงานในงวด 6 เดือนแรกของปี 2563 มีรายได้รวมแล้ว 46.78 ล้านบาท
นอกจากนี้ บริษัทมีนโยบายรักษาอัตรากำไรขั้นต้นให้อยู่ที่ระดับ 53-55% และมีนโยบายรักษาอัตรากำไรสุทธิที่ระดับ 22-28% ทั้งนี้ ในช่วงครึ่งแรกของปี 2563 มีอัตรากำไรขั้นต้นอยู่ที่ 55.79% และมีอัตรากำไรสุทธิอยู่ที่ 22.69%
สำหรับปัจจุบัน DHOUSE มีโครงการที่อยู่ระหว่างการขาย จำนวน 4 โครงการ มูลค่าโครงการรวม 1,063.32 ล้านบาท ในพื้นที่จังหวัดมหาสารคามทั้งหมด ประกอบด้วย 1.โครงการ เดอะแกรนด์ เรสซิเดนซ์ มูลค่าโครงการ 282 ล้านบาท 2.โครงการ เดอะแกรนด์ คาแนล มูลค่าโครงการ 381.69 ล้านบาท 3.โครงการ แกรนด์บิซ มูลค่าโครงการ 200.28 ล้านบาท และ 4.โครงการ พฤกภิรมย์ มูลค่าโครงการ 199.35 ล้านบาท
โดย ณ วันที่ 30 มิถุนายน 2563 บริษัทมียอดขายรอโอน (Backlog) มูลค่ารวม 26.74 ล้านบาท ซึ่งจะทยอยรับรู้อย่างต่อเนื่องในช่วงไตรมาส 3-4/2563 อีกทั้งจะมีสินค้าพร้อมขาย (บ้านที่ก่อสร้างงานโครงสร้างแล้วเสร็จ คงเหลืองานตกแต่งภายใน สามารถที่จะโอนได้ในระยะเวลา 1-2 เดือน หลังการจอง) มูลค่ารวม 113.60 ล้านบาท และยังมีสินค้าที่อยู่ระหว่างการก่อสร้าง 442.56 ล้านบาท
นอกจากนี้ ณ วันที่ 30 มิถุนายน 2563 บริษัทมีที่ดินรองรับการพัฒนาในจังหวัดมหาสารคาม จำนวน 4 แปลง รวมพื้นที่ 97 ไร่ 32.10 ตารางวา มีมูลค่าทางบัญชีอยู่ที่ 528.89 ล้านบาท และมีมูลค่าตามราคาประเมินอยู่ที่ 755.27 ล้านบาท ซึ่งสามารถรองรับการพัฒนาโครงการได้อีก 2-3 โครงการ